                                                                              Anexa nr. 1  la HCL              /2026
STUDIU DE OPORTUNITATE
Privind vânzarea prin  licitaţie publică a construcţiei administrativ socială, tip P  situată  în Baia Mare, strada Argesului nr.4A , în suprafaţa construită la sol de 55,60 mp  inscrisă în C.F. 120387 –C1 Baia Mare şi a terenului aferent construcţiei  în suprafaţă de 83,00 mp, înscris în CF nr. 120387 Baia Mare, nr.cadastral 120387, proprietatea privată a Municipiului Baia Mare  

                                    Date generale- premisele studiului de oportunitate 
· Potrivit art.108 si art.363 alin.(1) din OUG nr.57/2019 privind Codul Administrativ cu modificarile si completarile ulterioare ;
·  Prevederile  art.17 ,pct.1 și 2 din Legea nr. 550/2002 privind vânzarea spațiilor comerciale proprietate privată a statului și a celor de prestări de servicii, aflate în administrarea consiliilor județene sau a consiliilor locale, precum și a celor aflate în patrimoniul regiilor autonome de interes local ;
   -Legea nr.85 din 22 iulie 1992 privind vânzarea de locuinţe şi spaţii cu altă destinaţie construite din fondurile statului şi din fondurile unităţilor economice sau bugetare de stat;

    - H.C.L nr.  398/2020  prin care s-a aprobat Regulamentul privind organizarea şi funcţionarea comisiei de licitaţie pentru închirieri, concesionări, vânzări şi achiziţii de imobile în favoarea Municipiului Baia Mare;
                                           Scopul elaborării studiului de oportunitate 

Cererea înregistrată la Municipiul Baia Mare sub nr.8988/19.02.2026, prin care doamna  Stauder Iustina  îşi exprimă intenţia de a cumpăra prin licitaţie publică construcţia şi terenul  aferent situat în Baia Mare,strada Argesului nr.4A înscrise în CF nr.120387 Baia Mare;
În şedinţa comisiei de repartizare a locuinţelor din fondul locativ de stat, a locuinţelor de serviciu, locuinţelor sociale și a spaţiilor cu altă destinație decât aceea de locuinţă aflate în administrarea Consiliului Local  al Municipiului Baia Mare  din data de 04.03.2026 membrii comisiei au  propus Consiliului Local aprobarea demarării procedurilor pentru vânzarea prin licitaţie publică a imobilului construcţie şi teren aferent identificat în CF nr.120387 Baia Mare situat pe str. Argeşului nr. 4 A.  
Imobilul este amplasat în zona de protecţie a monumentelor istorice de interes naţional cod LMI 2015: MM-II-a-A-04432 - Centru Istoric al municipiului Baia Mare (Oraşul medieval Rivulus Dominarum).

Vânzarea se va efectua sub condiția obținerii avizului conform al  Ministerului Culturii  potrivit  art. 2 alin. 2 din Legea nr. 550/2002 privind vânzarea spaţiilor comerciale proprietate privată a statului şi a celor de prestări de servicii, aflate în administrarea consiliilor judeţene sau a consiliilor locale, precum şi a celor aflate în patrimoniul regiilor autonome de interes local .

                     CAP.-I- Elemente juridice ,tehnice și economice  privind imobilul 
Elemente juridice 
· Denumire și categoria din care face parte:

Imobilul-constructie situate pe str.Argeşului nr.4A – figurează  în Inventarul bunurilor mobile si imobile –Cladiri domeniul privat al Municipiului Baia Mare ,Cod de clasificare 1.6.4   cu nr.de inventar   207527 - valoare de 41.500,00 lei- cota de amortizare fiind de  100% .
· Persoana juridică care îl administrează:
Imobilul (clădire + teren ) care se propune a fi vândut se află în domeniul privat al Municipiului Baia Mare.
· Titlu juridic în baza căruia este deținut: reluat în proprietatea Statului în baza Hotărârii nr.111/1951 privind reglementarea situaţiei bunurilor supuse confiscării, fără moştenitori sau fără stăpân, precum şi a unor bunuri care nu mai folosesc instituţiilor
· Sarcini de care  este grevat:  - nu este grevat 
ELEMENTE TEHNICE ALE IMOBILULUI :
 - A  fost atribuit în folosință gratuită pe o perioadă de 20 de ani cu destinația de  sediu pentru 
  “ Asociația de înmormântare a pensionarilor mineri și văduvelor acestora “, 
-  Are suprafaţa construită la sol de 55,60 mp  - compus din 2 camere  + grup sanitar + magazine

-  In C.F. 120387 – C1 Baia Mare este înscrisă ca şi  construcţie administrativ socială ,tip P 
-  Terenul aferent construcţiei  în suprafaţă de 83,00 mp, figurează în CF nr. 120387 Baia Mare,  

    nr.cadastral 120387,
 -  Fundații reduse din piatră și pămînt 
-   Structura din chirpici
-   Planșeu de lemn

-   Acoperiș degradat pe latura cu grave probleme de infiltrații, fisuri  de adâncime  

-   Finisaje : -zugrăveli interioare inferioare, pardoseli ciment sclivisit
DATE ȘI CONDIȚII URBANISTICE:
         -  Este în zona centrului vechi a orașului în zona de protecţie a monumentelor istorice de interes naţional cod LMI 2015: MM-II-a-A-04432 - Centru Istoric al municipiului Baia Mare (Oraşul medieval Rivulus Dominarum). Având în vedere adresa nr.360/11.03.2026 Direcţiei Judeteane de Cultură ,Culte şi Patrimoniul Cultural Naţional Maramureş înregistrată la Municipiul Baia Mare sub nr.13465/12.03.2026 prin care ne comunică Dispoziţia Secretarului de Stat nr.454/24.02.2005 cu privire la aplicarea Legii nr.558/2004 de  modificare a Legii nr.550/2002 privind vânzarea spaţiilor comerciale proprietate privată a statului şi a celor de prestări de servicii, aflate în administrarea consiliilor judeţene sau a consiliilor locale, precum şi a celor aflate în patrimoniul regiilor autonome de interes local,  se va solicita avizul al Ministerului Culturii  
·  Clădirea  a fost construită în anul 1950  şi sunt necesare multe consolidări
·  Este nivel parter ,între case de locuit, pe strada cu circulație pe un sens
Dotarea cu utilități:

·  Instalație sanitară în prezent dezafectată  

·  Instalatii electrice de lumină , prize –dezafectate 
·  Instalație de gaz –are  montata soba   
Stare tehnică avansată de uzură: tencuieli desprinse și căzute,învelitoare deteriorată permite infiltrații de apă si degradarea acoperișului la pereți și tavane.
                                                     CAP. II. Motivaţia vânzării                                           .                                                                                                                                                                                                                                           
 Motivele de ordin estetic, legislativ, economic, financiar şi social care impun vânzarea unor bunuri - imbile, sunt următoarele:
-Pe parcursul perioadei de  funcționare nu s-a intervenit asupra acestuia cu lucrări de exploatare care să ajute la menținerea cerințelor de rezistență ,stabilitate și siguranță în exploatare impuse de Legea nr.10/1995 privind calitatea în construcții,deoarece Consiliul Local nu a avut fonduri  alocate în acest scop 
- Pentru reabilitarea  constructiei după considerente arhitecturale și urbanistice  ar fi necesare intervenții ample  dată fiind situarea într-o zonă  de protecţie a monumentelor istorice de interes naţional. 

- Administrarea eficientă a domeniului privat al Municipiului Baia Mare pentru atragerea de venituri suplimentare la bugetul local,refacerea arhitecturii urbane din zona centrului istoric prin reconstruirea clădirilor  din zonă.
- Construcţia este situată în vecinătatea locuinţei solicitantei care îşi exprimă intenţia de cumpărare a acestei construcţii , dna Stauder Iustina şi se află într-o stare avansată de degradare, fiind neocupată. 

                                                      CAP. III. Elemente de preț
3.1. Prețul de vânzare a imobilului  (clădire + teren) va fi stabilit în baza unui raport de evaluare întocmit de un evaluator imobiliar membru ANEVAR . Raportul de evaluare va fi însușit de Consiliul Local Baia Mare.
3.2. Conform STUDIULUI DE PIAŢĂ –Fond Imobiliar Judeţul Maramureş, Beneficiar: Camera Notarilor Publici /judeţul Maramureş valabil pe anul 2026 pentru stabilirea taxelor la pefectarea actelor în forma autentică în legatură cu tranzacţiile imobiliare /transferul drepturilor de proprietate asupra proprietăţilor imobiliare din localităţtile Judetului Maramureş, imobilul va avea urmatoarele valori :
-  Terenul  situat în zona 1,  este de 550 lei/mp, respectiv 107,93 euro/mp, rezultând o valoare de 45.650,00 lei
-  Clădirea este de 950 lei/mp, respectiv 186,43 euro/mp, rezultând o valoare de 52.8202,00 lei 
 ( cursul BNR este de 1 euro=5,0955 lei la data de  10.03.2026 ).

3.3.Conform fişei mijlocului fix cu număr de inventar  11003 valoarea de inventar a construcţiei este de 30.000 lei, iar conform fişei mijlocului fix cu nr. de inventar  207527 valoarea de inventar a terenului este de 41.500 lei.  

3.4.  Contravaloarea raportului de evaluare  pentru imobilul  care face obiectul vânzării vor fi achitate din bugetul local și vor fi recuperate de la cumpărător.
3.5. Taxele notariale pentru  încheierea în formă autentică a contractului de vânzare cumpărare vor fi achitate de cumpărător.
                                 CAP. IV. Modalitatea de vânzare
· Referitor la procedura aleasă, vânzare prin licitație publică, aceasta se va desfășura conform art. 363 din Codul Administrativ, astfel că: Vânzarea bunurilor din domeniul privat al statului sau al unităţilor administrativ-teritoriale se face prin licitaţie publică, organizată în condiţiile prevăzute la art. 334-346, cu respectarea principiilor prevăzute la art. 311, cu excepţia cazurilor în care prin lege se prevede altfel.
· Compartimentele de specialitate din cadrul Primăriei Municipiului Baia Mare, cu minim 20 de zile calendaristice înainte de data desfăşurării licitaţiei publice organizate în vederea vânzării bunului - proprietate privată a Municipiului Baia Mare - și  vor asigura aducerea la cunoştinţă publică a desfăşurării  licitaţiei prin publicarea anunţului de participare în minim 2 ziare de largă circulatie și pe site-ul propriu.

· Prin H.C.L nr.398/2020 s-a aprobat Regulamentul privind organizarea şi funcţionarea comisiei de licitaţie pentru închirieri, concesionări, vânzări şi achiziţii de imobile în favoarea Municipiului Baia Mare ,în care la Cap.-II –se descrie condițiile de participare modul de  organizarea licitaţiei publice pentru  vânzare de bunuri mobile și imobile.
· Hotărârea privind vânzarea   imobilului și încheierea contractului de vânzare-cumpărare , se va adopta în  Consiliul Local conform prevederilor legale și a atribuțiilor stabilite de  art.108 si art.363 alin.(1) din OUG nr.57/2019 privind Codul Administrativ cu modificarile si completările ulterioare ;

                                                     CAP. V. CONCLUZII

Având în vedere prevederile legale mai sus menționate, considerăm că nu există impedimente legale pentru vânzarea prin licitație publică a acestui imobil.

Dacă se aprobă vânzarea, termenele estimate pentru realizarea și finalizarea operațiunilor ar fi :

·  31.03.2026 - aprobarea studiului de oportunitate

·  30.04.2026 - aprobarea prețului de pornire, a documentației de licitație și a procedurii

·  31.05.2026  - organizarea licitației
·  31.07.2026 – încheierea contractului de vânzare cumpărare în formă autentică
Încheierea contractului autentic de vânzare-cumpărare se va face după parcurgerea procedurii administrative de stabilire a câștigătorului licitaţiei .

